PATVIRTINTA

VšĮ Visagino edukacijų centro direktoriaus

2021 m. gegužės 19 d. įsakymu Nr. V-

**VIEŠOSIOS ĮSTAIGOS VISAGINO EDUKACIJŲ CENTRO KORUPCIJOS PREVENCIJOS 2021–2023 METŲ PROGRAMA**

**I SKYRIUS**

**BENDROSIOS NUOSTATOS**

1. VšĮ Visagino edukacijų centro korupcijos prevencijos 2021–2023 metų programa (toliau – programa) skirta korupcijos prevencijos užtikrinimui, korupcijos pasireiškimo tikimybės mažinimui VšĮ Visagino edukacijų centre (toliau – Centras).
2. Programa parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015–2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos nacionalinės kovos su korupcija 2015–2025 metų programos patvirtinimo“, kitais teisės aktais reglamentuojančiais korupcijos prevencijos veiklą.
3. Programa reglamentuoja Centro tikslus ir uždavinius, korupcijos prevencijos priemones ir bendruomenės dalyvavimą, įgyvendinant šias priemones.
4. Programoje vartojamos sąvokos:
   * **Antikorupcinis švietimas** – veikla, kuria siekiama mažinti korupciją, ugdyti individualią ir kolektyvinę atsakomybę, pilietiškumą ir supažindinti visuomenę su asmens teisėmis ir pareigomis.
   * **Korupcija** – valstybės tarnautojo, savivaldybės darbuotojo ar jam prilyginto asmens tarnybinis nusižengimas, padarytas tiesiogiai ar netiesiogiai siekiant arba reikalaujant turtinės ar kitokios asmeninės naudos (dovanos, pažado, privilegijos) sau ar kitam asmeniui, taip pat ją priimant, kai tai daroma piktnaudžiaujant tarnybine padėtimi, viršijant įgaliojimus, neatliekant pareigų, pažeidžiant viešuosius interesus.
   * **Korupcijos prevencija**– korupcijos priežasčių, sąlygų atskleidimas ir šalinimas, sudarant ir įgyvendinant atitinkamų priemonių sistemą, poveikis asmenims siekiant atgrasinti nuo korupcinio pobūdžio nusikalstamų veikų darymo.
   * Kitos sąvokos vartojamos taip, kaip apibrėžiamos programos 2 punkte nurodytuose teisės aktuose.
5. Programa grindžiama korupcijos prevencija, visuomenės ir Centro bendruomenės antikorupciniu švietimu ir mokymu, siekiant kompleksiškai šalinti šio neigiamo socialinio reiškinio priežastis ir sąlygas.

**II SKYRIUS**

**CENTRO SITUACIJOS ANALIZĖ ANTIKORUPCINIU POŽIŪRIU**

1. Centras – Visagino savivaldybės viešoji įstaiga, savo veiklą grindžia įgyvendindama Valstybės švietimo strategijos nuostatas, vadovaudamasi Lietuvos Respublikos švietimo įstatymu, Biudžetinių įstaigų įstatymu ir kitais įstatymais, patvirtinta Apskaitos politika, Lietuvos Respublikos švietimo ir mokslo ministro įsakymais, Visagino savivaldybės tarybos sprendimais, administracijos direktoriaus įsakymais ir kitais teisės aktais.
2. Centre veikia antikorupcinius teisės aktus atitinkanti korupcijos prevencijos sistema – vykdomi teisės aktų reikalavimai, vyksta antikorupcinis švietimas ir informavimas.
3. Pagal nustatytus kriterijus įgyvendintos Centro korupcijos prevencijos 2021–2023 metų programos, patvirtintos VšĮ Visagino edukacijų centro direktoriaus 2021 m. gegužės 19 d. įsakymu Nr. V-75 „Dėl 2021-2022 m. korupcijos prevencijos programos ir priemonių įgyvendinimo plano patvirtinimo ir atsakingo asmens už korupcijos prevenciją skyrimo“, priemonės.
4. Tvarkomi ir atnaujinami Centro interneto svetainės [www.vivec.lt](http://www.vivec.lt) skyriuje „Korupcijos prevencija“.
5. Centro interneto svetainės skyriuje „Korupcijos prevencija“ skelbiama informacija kur galima pranešti apie korupcijos atvejus.
6. Centre paskirtas atsakingas asmuo, kuriam pavesta atlikti Lietuvos Respublikos korupcijos prevencijos įstatymo įgyvendinimo funkciją.
7. Programos įgyvendinimo laikotarpiu Centro mokytojų tarybos posėdžiuose skelbiama informacija apie korupcijos prevencijos ataskaitas, korupcijos prevencijos tikimybės nustatymo rezultatus.
8. Programos įgyvendinimo laikotarpiu Centro darbuotojai dalyvauja kitų institucijų organizuojamuose renginiuose (seminaruose, mokymuose, paskaitose) korupcijos prevencijos, viešųjų pirkimų, buhalterinės apskaitos, vidaus politikos kūrimo, organizavimo ir vykdymo.
9. Centro interneto svetainėje skelbiamas Visagino edukacijų centro viešųjų pirkimų organizavimo ir vidaus kontrolės tvarkos aprašas, viešųjų pirkimų komisijos darbo reglamentas, Visagino edukacijų centro planuojamų atliktų viešųjų pirkimų (ilgalaikio turto) planas.
10. Centro interneto svetainėje skelbiamos biudžeto vykdymo metinės ataskaitos, finansinių ataskaitų rinkiniai, informacija apie viešuosius pirkimus, informacija apie darbuotojų vidutinį mėnesinį darbo užmokestį.
11. Centro darbo taryba informuota darbo tarybos posėdžiuose apie metinį biudžetą, surinktas biudžetines įstaigos pajamas ir jų panaudojimą. Darbuotojai apie metinį biudžetą, surinktas biudžetines įstaigos pajamas ir jų panaudojimą informuoti darbuotojų susirinkimuose.
12. Centro direktoriaus veiklos ataskaitos kasmet pateiktos Visagino savivaldybės tarybai.
13. Atsižvelgiant į Centro veiklos situacijos analizės duomenis antikorupciniu požiūriu, būtina numatyti ir įgyvendinti antikorupcines priemones sudarant 2021–2023 metų programą.

**III SKYRIUS**

**PROGRAMOS TIKSLAI IR UŽDAVINIAI**

1. Tikslas – užtikrinti skaidrią ir veiksmingą veiklą Centre, formuojant bendruomenės narių pilietinę antikorupcinę poziciją, didinant teisinį sąmoningumą.
2. Uždaviniai:
   * siekti, kad visų sprendimų priėmimo procesai būtų skaidrūs, atviri ir prieinami Centro bendruomenei;
   * užtikrinti veiksmingą ir kryptingą antikorupcinio švietimo priemonių įgyvendinimą.

**IV SKYRIUS**

**KORUPCIJOS PREVENCIJOS PRIEMONĖS**

1. Korupcijos prevencijos priemonės:
   * korupcijos pasireiškimo tikimybės nustatymas;
   * personalo mokymas ir informavimas;
   * prašymų dėl informacijos apie asmenį, siekiantį eiti arba einantį vadovaujančias pareigas savivaldybės įstaigoje, pateikimas Lietuvos Respublikos specialiųjų tyrimų tarnybai;
   * dirbančių asmenų privačių ir viešųjų interesų derinimo užtikrinimas Centre, įgyvendinat Lietuvos Respublikos viešųjų ir privačių interesų derinimo valstybinėje tarnyboje įstatymą;
   * visuomenės įtraukimas į Centro korupcijos prevencijos programos įgyvendinimą. Skatinti bendruomenę pranešti apie korupcinius teisės pažeidimus ar mėginimą juos daryti Centre aplinkoje, sudaryti sąlygas apie tai pranešti telefonu ar interneto ryšiu;
   * įstatymų nustatytos kitos korupcijos prevencijos priemonės.

**V SKYRIUS**

**PROGRAMOS TIKSLŲ IR UŽDAVINIŲ VERTINIMO KRITERIJAI**

1. Programos rezultatyvumas (pasiekti tikslai ir uždaviniai) vertinamas kiekybės ir kokybės rodikliais:
   * didėjančiu nepakantumu korupcijai;
   * įvykdytų ir neįvykdytų programos priemonių skaičiumi;
   * programos priemonių įgyvendinimu nustatytais terminais;
   * anoniminių ir oficialių pranešimų apie galimus korupcinio pobūdžio veiksmus skaičiumi ir pranešimų, kuriuos ištyrus pasitvirtino korupcinio pobūdžio veikos, skaičiumi;
   * antikorupciniuose renginiuose dalyvavusių asmenų skaičiumi.

**VI SKYRIUS**

**KORUPCIJOS ATVEJŲ TYRIMAS**

1. Apie korupcinio pobūdžio nusikalstamas veikas darbuotojai praneša Centro direktoriui arba asmeniui, atsakingam už korupcijos prevenciją ir kontrolę.
2. Gautus skundus, prašymus, pareiškimus dėl korupcijos Centre analizuoja, tiria, vertina, rengia siūlymus direktorius arba asmuo, atsakingas už korupcijos prevenciją ir kontrolę.

**VII SKYRIUS**

**KORUPCIJOS PREVENCIJOS PROGRAMOS ĮGYVENDINIMAS**

1. Programai įgyvendinti sudaromas programos įgyvendinimo priemonių planas, kuris nustato korupcijos prevencijos priemones, vykdytojus, vykdymo terminus, laukiamus rezultatus, įgyvendinimo vertinimo kriterijus ir finansavimą (priedas Nr. 1).
2. Programos priemonių vykdytojai yra Centro darbuotojai, dirbantys pagal darbo sutartis, kiti programos įgyvendinimo priemonių plane nurodyti asmenys.
3. Kiekvienų metų sausio mėnesį Visagino savivaldybės antikorupcinei komisijai teikiama Visagino edukacijų centro korupcijos prevencijos priemonių įgyvendinimo už einamuosius metus ataskaita.

**VI SKYRIUS**

**BAIGIAMOSIOS NUOSTATOS**

1. Programa, priemonių planas jai įgyvendinti bei programos įgyvendinimo ataskaita viešai paskelbiama Centro interneto svetainės puslapio [www.vivec.lt](http://www.vivec.lt) skiltyje „Korupcijos prevencija“.
2. Atsižvelgiant į antikorupcinių teisės aktų pakeitimus, kompetentingų institucijų ir asmenų išvadas ir rekomendacijas, sociologinių tyrimų rezultatus, kitą reikšmingą informaciją, programa gali būti keičiama, papildoma.
3. Už programos ir programos priemonių įgyvendinimą paskirti atsakingi asmenys, nesilaikantys šioje programoje nustatytų reikalavimų, atsako Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_